Benɛ Solomon ngɛ Yehowa sɔmɔe ɔ, Israel bi ɔmɛ ngɛ tue mi jɔmi. Se Solomon ya ngɔ yihi fuu nɛ a je ma kpahi a nɔ. Yi nɛ ɔmɛ jaa amagahi. Bɔɔbɔɔbɔɔ ɔ, Solomon tsake, nɛ lɛ hu e bɔni amaga jami. Yehowa mi mi fu, nɛ e de Solomon ke: ‘Pi o weku ɔ pɛ nɛ maa ye Israel ma a nɔ. Ma gba Israel ma a mi enyɔ. O tsɔli ɔmɛ a ti nɔ kake maa ye ma nɛ kle ɔ nɔ, nɛ o weku ɔ maa ye ma nyafii ɔ nɔ.’
Yehowa pee nɔ́ ko kɛ tsɔɔ kaa nɔ́ nɛ e de ɔ maa ba mi. Be ko nɛ Solomon tsɔli ɔmɛ a ti nɔ kake nɛ a tsɛɛ lɛ ke Yeroboam hia blɔ ɔ, e kɛ gbalɔ Ahiya ya kpe. Ahiya gba lɛ nitsɛ e tade nɛ e wo ɔ mi 12, nɛ e de Yeroboam ke: ‘Yehowa ma kpɔ̃ Israel ma a kɛ je Solomon weku ɔ dɛ, nɛ e ma gba mi enyɔ. Moo ngɔ tade nɛ i gba mi ɔ kakaaka nyɔngma ejakaa o maa ye wɛtso nyɔngma nɔ.’ Benɛ Matsɛ Solomon nu sane ɔ, e pee e juɛmi kaa e maa gbe Yeroboam! Enɛ ɔ he ɔ, Yeroboam tu fo kɛ ho Ijipt ya. Pee se ɔ, Solomon ba gbo, nɛ e bi Rehoboam ba ye matsɛ. Yeroboam na kaa e ma nyɛ maa kpale kɛ ho Israel ya.
Israel ma a mi nikɔtɔma amɛ de Rehoboam ke: ‘Ke o kɛ ma mi bi ɔmɛ hi si saminya a, nɔ́ fɛɛ nɔ́ nɛ o ma de mɛ ɔ, a maa pee.’ Se Rehoboam huɛmɛ nihewi ɔmɛ de lɛ ke: ‘E sa nɛ o wa mɛ yi mi! Ha nɛ a tsu ní wawɛɛ pe kekle ɔ po!’ Rehoboam bu nɔ́ nɛ e huɛmɛ ɔmɛ de ɔ tue. E wa ma mi bi ɔmɛ yi mi, nɛ mɛ hu a tsɔ atua. Yeroboam ba pee matsɛ kɛ ha wɛtso nyɔngma amɛ, nɛ ji Israel matsɛ yemi ɔ. Wɛtso enyɔ nɛ piɛ ɔ ji Yuda matsɛ yemi ɔ nɛ. Mɛɛ lɛɛ a ti si kɛ wui Rehoboam. Jehanɛ lɛɛ Israel wɛtso 12 ɔ mi gba.
Yeroboam sume nɛ e ma mi bi ɔmɛ nɛ a ya ja Mawu ngɛ Yerusalɛm, ejakaa Yerusalɛm ngɛ Rehoboam nɔ yemi ɔ sisi. O le nɔ́ he je lo? Yeroboam ye gbeye kaa e ma mi bi ɔmɛ ma kua lɛ, nɛ a ma ya fĩ Rehoboam se. Enɛ ɔ he ɔ, e pee sika tsu na bi enyɔ, nɛ e de e ma mi bi ɔmɛ ke: ‘Yerusalɛm kɛ tsɔ. Nyɛ ma nyɛ ma ja Mawu ngɛ hiɛ ɔ.’ Ma mi bi ɔmɛ bɔni sika tsu na bi ɔmɛ jami nɛ a hɛ je Yehowa nɔ ekohu.
“Nihi nɛ a he we yi ɔ kɛ nyɛ sɔɛ, nyɛɛ kɛ mɛ nɛ ko tloo kuɛpã tso. Ejakaa mɛni huɛ bɔmi lɛ ngɛ dami kɛ mlaa nɔ tɔmi a kpɛti? . . . Aloo mɛni lɛ nɔ nɛ e he ye ɔ kɛ nɔ nɛ e he we yi ɔ ngɛ peemi?”—2 Korinto Bi 6:14, 15